**185. sjednica GSV-a**

**Točka 3.**

**Informacija o tezama i provedenom savjetovanju o Nacrtu prijedloga iskaza o procjeni učinaka Prijedloga zakona o mirovinskom osiguranju**

**TEZE O SADRŽAJU PROPISA**

**Članak 1. Naziv propisa**

Zakon o mirovinskom osiguranju

**Članak 2. Materija koja se namjerava propisom urediti**

PRAVA IZ MIROVINSKOG OSIGURANJA:

1. Urediti novi način određivanja prijevremene starosne mirovine dugogodišnjim osiguranicima
2. Usklađivanje mirovina
3. Urediti novi način umanjenja prijevremene starosne mirovine
4. Redefinirati staž osiguranja s povećanim trajanjem
5. Sustav minimalne mirovine
6. Dob za odlazak u mirovinu u sklopu promijenjene demografske slike Hrvatske
7. Utvrditi mogućnost korisnicima mirovine zasnivanje radnog odnosa
8. Urediti postupak ocjene radne sposobnosti
9. Redefinirati formulu za određivanje osnovne mirovine za osiguranike koji ostvaruju mirovinu iz oba obvezna stupa

**Članak 3. Problemi koji se namjeravaju rješavati**

Pojedini osiguranici do ispunjenja uvjeta za prijevremenu starosnu mirovinu, ostvaruju dugogodišnji mirovinski staž i uplate znatne svote doprinosa za mirovinsko osiguranje. Prema važećim propisima, ovoj skupini osiguranika se pravo na prijevremenu starosnu mirovinu, unatoč dugogodišnjem stažu, trajno umanjuje u odnosu na dob propisanu za stjecanje prava na starosnu mirovinu. S druge strane, uočeno je da, uzimajući u obzir trajanje života korisnika prijevremene starosne mirovine, postojeće smanjenje nije razmjerno pogodnosti ranijeg odlaska u mirovinu, a djeluje destimulativno na kasniji odlazak u mirovinu. Nadalje, obzirom na promijenjenu demografsku sliku Hrvatske, odnosno na dulji životni vijek, potrebno je stimulirati kasniji odlazak u mirovinu osiguranika i nakon navršene 65. godine života. Također, dio umirovljenika je i nakon umirovljenja radno sposoban, a budući da im se odlaskom u mirovinu životni standard smanjuje omogućit će se zadržavanje ili stjecanje statusa osiguranika i primanje mirovine u određenoj svoti. Time će se proširiti krug umirovljenika koji mogu raditi i primati mirovinu.

Radi očuvanja i povećanja realne vrijednosti mirovina, planira se usklađivanje mirovina povoljnije od važećeg modela, tzv. švicarske formule za usklađivanje mirovina koja podjednako uzima u obzir stopu promjene potrošačkih cijena i prosječne bruto plaće (50:50), i to prema promjenjivom modelu.

Staž s povećanim trajanjem uređen je na način koji je zastario i nije više prihvatljiv, kako zbog načina njegovog računanja, mogućnosti sniženja dobne granice i ranijeg odlaska u starosnu mirovinu, tako i zbog dodatnog doprinosa za taj staž, koji nije dostatan za pokriće buduće mirovine. Razvoj tehnologija omogućava znatno unapređenje zaštite na radu, smanjuje rizike i štetnost utjecaja na zdravlje radnika i mijenja potrebu korištenja instituta staža s povećanim trajanjem.

Potrebno je redefinirati i važeći institut najniže mirovine, kao jedan od instrumenata stvarne zaštite socijalne sigurnosti umirovljenika, budući da se prema važećoj odredbi Zakona o mirovinskom osiguranju najniža mirovina sada isplaćuje svakom umirovljeniku kojem je svota pripadajuće mirovine niža od zakonom određene najniže mirovine.

**Članak 4. Ciljevi koji se namjeravaju postići**

Svrha novoga Zakona je uskladiti mirovinski sustav s kretanjima u gospodarstvu, tržištu rada i demografskim kretanjima. Zakonom se nastoji stimulirati kasniji odlazak u mirovinu, ostvarivanje dugogodišnjeg mirovinskog staža, destimulirati odlazak u prijevremenu starosnu mirovinu većim umanjenjem mirovine te omogućiti korisnicima mirovine nastavak rada i isplatu dijela mirovine s ciljem povećanja standarda umirovljenika i smanjenja troškova mirovinskog sustava. Za razliku od važeće tzv. švicarske formule za usklađivanje mirovina koja podjednako uzima u obzir stopu promjene potrošačkih cijena i prosječne bruto plaće (50:50), planira se usklađivanje mirovina prema promjenjivom modelu. Novi model usklađivanja mirovina također bi uzimao u obzir rast prosječne plaće i potrošačkih cijena, ali na način koji će biti povoljniji za umirovljenike od važećeg modela usklađivanja mirovina, kako u uvjetima gospodarskog rasta, kada plaće rastu brže od potrošačkih cijena, tako i u uvjetima gospodarske krize kada je obratno.

Budući da ulazak Hrvatske u Europsku uniju zahtijeva kvalitetno uređivanje područja u kojima se reguliraju pitanja zdravlja, zaštite na radu i radne sposobnosti, planira se važeći sustav staža s povećanim trajanjem zamijeniti novim, na način kako je to uređeno u nekim europskim zemljama, kroz izdvajanje tih kategorija osiguranika koje imaju posebne uvjete rada u posebne fondove.

Budućim institutom minimalne mirovine zaštitile bi se stvarno socijalno ugrožene kategorije umirovljenika. Nadalje, potrebno je redefinirati formulu za određivanje osnovne mirovine na način da se u većoj mjeri uzima visina plaće osiguranika i omjer stopa doprinosa za prvi i drugi stup.

**IZVJEŠĆE O PROVEDENOM SAVJETOVANJU**

Savjetovanje o Nacrtu prijedloga iskaza o procjeni učinaka propisa za Nacrt prijedloga zakona o mirovinskom osiguranju **provedeno je u trajanju od 30 dana, od 02. srpnja do 01. kolovoza 2013. godine.**

Ukupno je zaprimljeno 9 komentara, od čega je 1 komentar prihvaćen,3 komentara su prihvaćena djelomično, a 5 komentara je odbijeno.

(pregled svih komentara – u prilogu)